CELEX: 32014R1125
Language: hu
Date: 2014-09-19 00:00:00
Title: A Bizottság 1125/2014/EU felhatalmazáson alapuló rendelete ( 2014. szeptember 19. ) a 2014/17/EU európai parlamenti és tanácsi irányelv a hitelközvetítők számára előírt szakmai felelősségbiztosítás vagy hasonló biztosíték minimális összegére vonatkozó szabályozástechnikai standardok tekintetében történő kiegészítéséről  EGT-vonatkozású szöveg

24.10.2014   
            
            
               HU
            
            
               Az Európai Unió Hivatalos Lapja
            
            
               L 305/1
            
         A BIZOTTSÁG 1125/2014/EU FELHATALMAZÁSON ALAPULÓ RENDELETE
   (2014. szeptember 19.)
   a 2014/17/EU európai parlamenti és tanácsi irányelv a hitelközvetítők számára előírt szakmai felelősségbiztosítás vagy hasonló biztosíték minimális összegére vonatkozó szabályozástechnikai standardok tekintetében történő kiegészítéséről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a lakóingatlanokhoz kapcsolódó fogyasztói hitelmegállapodásokról, valamint a 2008/48/EK és a 2013/36/EU irányelv és az 1093/2010/EU rendelet módosításáról szóló 2014. február 4-i 2014/17/ЕU európai parlamenti és tanácsi irányelvre (1) és különösen annak 29. cikke (2) bekezdése a) pontjának második albekezdésére,
   mivel:
   
               (1)
            
            
               A 2014/17/EU irányelv 29. cikke (2) bekezdésének a) pontja előírja, hogy a hitelközvetítőnek rendelkeznie kell a szolgáltatás nyújtásának területén érvényes szakmai felelősségbiztosítással vagy valamilyen hasonló biztosítékkal a szakmai gondatlanságból eredő felelősség esetére.
            
         
               (2)
            
            
               Jóllehet e szakmai felelősségbiztosítás vagy hasonló biztosíték előírása uniós szinten új szabályozási fejleménynek számít a jelzáloghitel-ágazatban működő hitelközvetítők esetében, egyes tagállamokban létezik ilyen nemzeti szintű követelmény. Ráadásul azokban a joghatóságokban, amelyekben rendelkezésre állnak szakmai felelősségbiztosítással kapcsolatos tapasztalatok, az Unión belül a legmagasabb a közvetített jelzáloghitel-értékesítések aránya, a hitelközvetítők már hosszabb ideje jelentős piaci részesedéssel rendelkeznek, és következésképpen ezek a joghatóságok specifikusabb szabályozást alkalmaznak a szóban forgó ágazat tekintetében. Ezért a szakmai felelősségbiztosítás vagy hasonló biztosíték minimális összegére vonatkozó szabályokat a minimumösszeg számításának legmegfelelőbb megközelítését illetően e joghatóságok tapasztalataira kell alapozni.
            
         
               (3)
            
            
               Ez a megközelítés az Unió egésze, azaz a kisebb jelzáloghitel-piacokkal rendelkező joghatóságok tekintetében is megfelelő lehet. Ennek oka, hogy a hitelközvetítőkkel szembeni követelések nem korrelálnak a mögöttes jelzáloghitel összegével, amely az Unióban széles értékek között változhat, hanem a szakmai gondatlanságon alapulnak, amelynek káros következménye tekintetében sokkal kisebb a szóródás.
            
         
               (4)
            
            
               A 2014/17/EU irányelv 29. cikke (2) bekezdése a) pontjának harmadik albekezdése előírja, hogy a szakmai felelősségbiztosítás vagy hasonló biztosíték minimumösszegét rendszeres időközönként felül kell vizsgálni. Előfordulhat ezért, hogy a jövőben más lehetőségek vagy módszerek megfelelőbben lesznek alkalmazhatók az említett hitelközvetítői kötelezettségek szintjének meghatározására, különösen mivel több adat és bővebb felügyeleti tapasztalatok állnak majd rendelkezésre a szakmai felelősségbiztosítás rendszerének működéséről.
            
         
               (5)
            
            
               A szakmai felelősségbiztosítás vagy hasonló biztosíték minimális összegének egyértelmű meghatározása és az Unió-szerte harmonizáltabb megközelítés biztosítása érdekében helyénvaló az alkalmazandó minimális összeget követelésenként és évenként meghatározni. A 2002/92/EK európai parlamenti és tanácsi irányelv (2) követelésenkénti és évenkénti minimumösszeget határoz meg a szakmai felelősségbiztosítás vagy hasonló biztosíték tekintetében. Ebből kifolyólag a biztosításközvetítést végző szervezetek legtöbbje, valamint biztosítóik ismerik ezt a megközelítést, így helyénvaló hasonló rendszert kialakítani a hitelközvetítők számára is. Emellett a hitelközvetítők tekintetében szakmai felelősségbiztosítási követelményeket előíró tagállamok többsége ugyancsak ilyen megközelítést alkalmaz. Ezért a hitelközvetítők szakmai felelősségbiztosítására vonatkozó szabályoknak szintén követelésenkénti és évenkénti minimumösszeget kell meghatároznia.
            
         
               (6)
            
            
               Ez a rendelet az Európai Bankhatóság által a Bizottsághoz benyújtott szabályozástechnikai standardtervezeten alapul.
            
         
               (7)
            
            
               Az EBH nyilvános konzultációt folytatott az e rendelet alapját képező szabályozástechnikai standard tervezetéről, elemezte az ezzel összefüggésben felmerülő lehetséges költségeket és hasznot, és kikérte az 1093/2010/EU európai parlamenti és tanácsi rendelet (3) 37. cikke alapján létrehozott banki érdekképviseleti csoport véleményét,
            
         ELFOGADTA EZT A RENDELETET:
   1. cikk
   A hitelközvetítők számára a 2014/17/EU irányelv 29. cikke (2) bekezdése a) pontjának első albekezdésében előírt szakmai felelősségbiztosítás vagy hasonló biztosíték minimális összege a következő:
   
               a)
            
            
               egyedi követelésenként 460 000 EUR;
            
         
               b)
            
            
               naptári évenként az összes követelés tekintetében 750 000 EUR.
            
         2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. szeptember 19-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 60., 2014.2.28., 34. o.
   
   
      (2)  Az Európai Parlament és a Tanács 2002. december 9-i 2002/92/EK irányelve a biztosítási közvetítésről (HL L 9., 2003.1.15., 3. o.).
   
      (3)  Az Európai Parlament és a Tanács 2010. november 24-i 1093/2010/EU rendelete az európai felügyeleti hatóság (Európai Bankhatóság) létrehozásáról, a 716/2009/EK határozat módosításáról és a 2009/78/EK bizottsági határozat hatályon kívül helyezéséről (HL L 331., 2010.12.15., 12. o.).